‘เอ็มทีเอสโกลด์’เปิดซื้อขายทองคำแท่งล่วงหน้า
เอ็มทีเอส โกลด์ ออกผลิตภัณฑ์ใหม่ใช้ทองเป็นหลักประกัน หมุนซื้อขายล่วงหน้าดีกว่ากอดไว้เฉยๆ
10 มิ.ย. 2556

เอ็มทีเอส โกลด์ ออกผลิตภัณฑ์ใหม่ใช้ทองเป็นหลักประกัน หมุนซื้อขายล่วงหน้าดีกว่ากอดไว้เฉยๆ
นพ.กฤชรัตน์ หิรัณยศิริ ประธานกลุ่มบริษัท เอ็มทีเอส โกลด์ แม่ทองสุก เปิดเผยว่า บริษัทออกผลิตภัณฑ์ใหม่ซื้อขายทองคำทางออนไลน์ โดยให้นำทองคำแท่งที่ถืออยู่มาวางเป็นหลักประกัน สำหรับการซื้อขายล่วงหน้า เรียกว่าบริการ GDI หรือ Gold Deposit for Investment แทนที่จะถือทองคำแท่งไว้เพื่อรอเวลาให้ราคาขยับขึ้นมาถึงต้นทุน
ทั้งนี้ นักลงทุนสามารถซื้อขายทองคำล่วงหน้าได้ในวงเงินครึ่งหนึ่งของมูลค่าทองคำที่นำมาเป็นหลักประกัน
“ลูกค้าสามารถขายล่วงหน้าได้กรณีคาดว่าราคาทองคำจะปรับตัวลง เมื่อถึงเวลาทองคำลงตามที่ขายล่วงหน้าไว้ก็จะได้กำไรจากส่วนต่างที่คาดการณ์ โดยมีความเสี่ยงน้อยกว่าการลงทุนผ่านสัญญาทองคำล่วงหน้า หรือโกลด์ฟิวเจอร์ส และไม่ต้องมาวางหลักประกันเพิ่ม” นพ.กฤชรัตน์ กล่าว
สำหรับแนวโน้มราคาทองคำในครึ่งปีหลังคาดว่าจะลดลงทดสอบระดับต่ำสุดที่เคยทำไว้ช่วงกลางเดือน เม.ย.อีกครั้งหนึ่งที่ 1,330 เหรียญสหรัฐต่อออนซ์ เพราะปัจจุบันเริ่มมีน้ำหนักมากขึ้นว่าธนาคารกลางสหรัฐ (เฟด) จะลดวงเงินในการซื้อพันธบัตรตามมาตรการผ่อนคลายเชิงปริมาณ (คิวอี) ในไตรมาส 3 ถึงต้นไตรมาส 4 นี้ เพราะตัวเลขเศรษฐกิจสหรัฐที่ทยอยประกาศออกมามีแนวโน้มดีขึ้นตามลำดับ
ทั้งนี้ คาดว่าราคาทองคำในตลาดโลกที่ทรงตัวในระดับประมาณ 1,400 เหรียญสหรัฐ และราคาทองคำในประเทศที่ปรับตัวเพิ่มขึ้นมาบาทละกว่า 20,000 บาท เชื่อว่าเป็นแนวโน้มระยะสั้นเท่านั้น
“ราคาทองคำในประเทศที่เพิ่มขึ้นทั้งที่ควรจะต่ำกว่าระดับ 20,000 บาทนั้น เป็นเพราะค่าเงินบาทอ่อนตัวลงอย่างมากตั้งแต่ปลาย พ.ค.อยู่ที่ 28.80 บาทต่อเหรียญสหรัฐ เป็น 30.60 บาทในปัจจุบัน ทำให้ราคาทองคำในประเทศเพิ่มขึ้นทั้งที่ราคาในตลาดโลกทรงตัว” นพ.กฤชรัตน์กล่าว
ล่าสุด กระทรวงแรงงานสหรัฐ เปิดเผยตัวเลขจ้างงานนอกภาคเกษตรปรับตัวเพิ่มขึ้น 1.75 แสนตำแหน่งในเดือน พ.ค. หลังจากเพิ่มขึ้น 1.49 แสนตำแหน่งในเดือน เม.ย. ส่วนอัตราว่างงานขยับขึ้นแตะ 7.60% ในเดือน พ.ค. จาก 7.50% ในเดือนก่อนหน้า ทำให้ราคาทองในตลาดสหรัฐร่วงลงแรง และดัชนีดาวโจนส์พุ่งขึ้น